Superspanne se relatiewe krag onder die loep | Maroela Media
Die komende naweek se Superwedstryde wat reeds Donderdag begin, sal seker groter duidelikheid gee oor die relatiewe krag van die spanne, iets wat moeilik is om op net een wedstryd te beoordeel.
Hoe sterk is die Stormers werklik en hoe gemiddeld die Bulls? Maak die Waratahs se gesukkel een die Force verlede week, al het hulle gewen, van hulle 'n swak span of is die Force vanjaar 'n gevaar vir die spanne wat tradisioneel as sterk beskou word?
Die Lions sal seker in 'n mate die antwoord hierop kan gee wanneer hulle Saterdag in Johannesburg teen mekaar speel.
In Australasië, waarvan die onderskeie wedstryde weens die ondeurdagte en ongelyke kompetisiestelsel min belangstelling in Suid-Afrika gaande maak, speel die Reds Donderdag (12:30) teen die Force op laasgenoemde se tuisveld.
Dit is straks die ideale kans om te sien waar die Sharks nou, voor hulle wedstryd Saterdag teen die Brumbies, staan nadat hulle verlede naweek in Brisbane teen die Reds vasgeval het.
Die Hurricanes het die ideale wegspringkans in die reeks gekry. Hulle het verlede naweek die Sunwolves verpletter (83-17) en speel Saterdag in Melbourne teen die Rebels wat op die oog af maar weer sal sukkel.
Die Crusaders, wat verlede week belofte en ook teen die einde vasberadenheid getoon het toe hulle die Brumbies 17-13 in Christchurch geklop het, speel in Dunedin teen die Highlanders. Dié het verlede week teen die Chiefs vasgeval sonder om 'n enkele drie te druk.
Hulle wedstryd teen die Crusaders sal dit in perspektief plaas.
Die Chiefs het na 'n goeie span gelyk. Dit sal Vrydag teen die Blues bevestig kan word. Laasgenoemde het juis verlede week verwoed teen die Rebels weggespring, en Vrydag se wedstryd sal toon of dit werklik 'n 'nuwe' Bluesspan is en of die Rebels maar weer so swak soos altyd is.